UAnimals

-{UAnimals}- — Ukrainada ayvanlarnıñ aqlarını qorçalağan insaniyetlik areketi.

 Tarih 
Cemaat faali Oleksandr Todorçuk 2016 senesi ayvan aqlarını qorçalağan teşebbüsini qurdı. 

UAnimals teşkilâtınıñ faaliyeti tsirkte ayvanlarnıñ istismarına qarşı küreşinen başladı, bu künge qadar teşkilât Kıyiv, Dnipro, Ternopil ve başqa şeerlerde köçüci tsirklerde ayvanlarnıñ yasaqlanmasını talap etip, maqsatlarına irişti. Şimdi aynı teşebbüs Ukrainada ayvanlar istismarınıñ bütünley yasaqlanmasını talap etmege devam ete. 

2017 senesi oktâbrniñ 15-inde Ukrainada ayvan aqlarınıñ qorçalanuvına bağışlanğan yürüş UAnimals tarafından ötkerildi. Bu adise Ukrainanıñ 17 şeerinde olıp keçti. Kıyiv, Lviv, İvano-Frankivsk, Ades, Dnipro ve Mariupol kibi şeerler bu ğayege qol tuttı. Kütleviy haber vastalarınıñ malümatına köre, tek Kıyivde ötkerilgen yürüşke beş biñden ziyade insan iştiraq etti. Böyleliknen, teşkil olunğan marş Şarqiy Avropada ayvan aqları qorçalanuvına bağışlanğan tedbirler arasında eñ büyük insan destegini qazanğan tedbir olaraq tanıldı. Şu seneden başlap, çeşit vilâyet qasabalarda, şeerlerde biñlernen adam toplağan ve çeşit cemaat erbaplarınen beraber belli sanat adamlarnı (meselâ, Camala ve ONUKA) birleştirgen yürüş tedbiri er yıl ötkerilmekte. 

2017 senesinden başlap insaniyetlik areketi faal şekilde kürkten vazgeçüv prapagandasını başladı. UAnimals teşebbüsiniñ ötkergen muzakereleriniñ neticesinde -{Andre TAN, BEVZA, ELENAREVA, Ksenia Schnaider, PRZHONSKAYA, Nadya Dzyak}- ve -{Yana Chervinska}-, öz şirketlerinde yaratılğan urbalarında, kürk işletilmesinden vazgeçti. Budan da ğayrı UAnimals yunus balıqlarını tutqan delfinariylerniñ qapatılması ve ayvanlar üzerinde tetqiq etmelerniñ toqtatılması içün küreşini devam ete.

 Menbalar

 Bağlantılar 
 -{Facebook}- saife 
 -{Instagram}- saife 

Kategoriya:Cemiyet
Kategoriya:Ukraina